SKRIFTLIG FORESPØRGSEL E-1293/01

af Bernd Lange (PSE) til Kommissionen

(3. maj 2001)

Om: Belysningsarmaturer med løse linjeafslutninger (EN 60598-1/A13)

Den 30. januar 2001 offentliggjorde Kommissionen i EF-tidende en udtalelse i henhold til Rådets direktiv 73/23/EØF om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser(1). Kommissionen konkluderer i udtalelsen, at elektrisk materiel, som er fremstillet i overensstemmelse med EN 60598-1:1997 og EN 60598-1/A13:1999, er i modstrid med de væsentlige krav i lavspændingsdirektivet. Anledningen herfor var, at Frankrig havde klaget til Kommissionen over manglende tilslutningsanordninger på belysningsarmaturer.

Da Kommissionen ikke efter den franske indsigelse den 12. maj 1995 havde været i stand til at nå frem til en acceptabel løsning, gik dette i sær hårdt ud over en tysk virksomhed. Der er helt tydeligt tale om en teknisk handelshindring fra fransk side, idet bestemmelsen (EN 60598-1/A13) den 1. juni 1999 blev vedtaget i Cenelec's organ for fastsættelse af normer TC 34Z med 17 stemmer mod 1 (nemlig Frankrigs), og der som hidtil sælges franske og andre varer fra EU-landene uden tilslutningsanordninger! Der har ikke hidtil kunnet påvises sikkerhedsrisici. Der forekommer kun strømførende ledninger, som stikker ud fra lofter eller vægge, og de er normalt sikret ved hjælp af en tilslutningsanordning. En yderligere anordning, som skulle ledsages af et belysningsarmatur, ville kun føre til en endnu støre affaldsmængde i Europa og ville være i strid med skik og brug i Europa. Uden at afvente risikovurderingen går Kommissionen ind for en henstilling til medlemsstaterne, hvor der overhovedet ikke tages hensyn til sagens realitet, som vedrører forskellige forskrifter for installation i medlemsstaterne.

1. Vil Kommissionen i betragtning af denne situation trække sin udtalelse fra den 30. januar 2001 tilbage, indtil der er fundet en tilfredsstillende løsning og give producenterne en passende overgangsperiode, indtil der foreligger en løsning for hele EU?

2. Hvordan ser Kommissionen på denne afgørelse, som ikke er afstemt med Cenelec, og som gør den gennemførelse af en risikovurdering, som der er opnået enighed om mellem Kommissionen, Cenelec og de berørte kredse, meningsløs?

(1) EFT C 29 af 30.1.2001, s. 2.

Svar afgivet af Erkki Liikanen på Kommissionens vegne

(19. juni 2001)

Det ærede parlamentsmedlems spørgsmål vedrører en meddelelse om sikkerhedsklausul i henhold til artikel 9 i Rådets direktiv 73/23/EØF af 19. februar 1973 om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser(1) ændret ved Rådets direktiv 93/68/EØF af 22. juli 1993(2) - det såkaldte lavspændingsdirektiv.

I denne forbindelse har det vist sig, at den harmoniserede standard EN60598-1 om belysningsarmaturer udviser en mangel i forhold til de sikkerhedsmålsætninger, der er indeholdt i lavspændingsdirektivet. Så langt tilbage som 1998 havde Kommissionen anmodet Cenelec (Den Europæiske Komité for Elektroteknisk Standardisering) om at ændre den pågældende standard. Ændring nr. 13 til standarden, der blev vedtaget i 1999, garanterede ikke i tilstrækkelig grad, at materiel fremstillet i henhold til standarden vil være i overensstemmelse med direktivets grundlæggende krav. Under disse omstændigheder og eftersom der ikke er fremkommet nogen ændring, der tager hensyn til Kommissionens og de nationale markedsovervågningsmyndigheders sikkerhedsmæssige betænkeligheder, vil det være nødvendigt at bibeholde Kommissionens udtalelse.

Kommissionen gør det ærede parlamentsmedlem opmærksom på, at forslaget til udtalelse er blevet forelagt de nationale markedsovervågningsmyndigheder til konsultation samt at disse myndigheder har set positivt på den foreslåede fremgangsmåde. Udtalelsen hindrer ikke en senere ændring af den harmoniserede standard med henblik på at gøre denne konform med direktivets krav samt tage hensyn til samtlige de involverede parters udtalelser.

Kommissionen vil fortsat opfordre Cenelec til at finde frem til en passende teknisk løsning, og vil herudover på ny rejse dette spørgsmål på det kommende møde om administrativt samarbejde inden for rammerne af lavspændingsdirektivet med henblik på at der vil finde en ensartet gennemførelse af direktivets bestemmelser i forbindelse med dette emne.

(1) EFT L 77 af 26.3.1973.

(2) EFT L 220 af 30.8.1993.